ET Euroopa Liidu Teataja C 314/5

Päritolunimetuste ja geograafiliste tähiste kaitset käsitleva määruse (EMÜ) nr 2081/92 artikli 6 lõike 2 kohase registreerimistaotluse avaldamine

(2005/C 314/04)

Käesoleva dokumendi avaldamine annab õiguse esitada vastuväiteid kooskõlas nimetatud määruse artiklitega 7 ja 12d. Kõik vastuväited taotlusega seotud vastuväited tuleb edastada liikmesriigi, Maailma Kaubandusorganisatsiooni liikmesriigi või kolmanda riigi pädeva asutuse vahendusel kuue kuu jooksul alates käesoleva dokumendi avaldamisest. Dokumendi avaldamise tingisid järgmised, eelkõige punktis 4.6 esitatud üksikasjad, mis võimaldavad lugeda taotluse põhjendatuks vastavalt määrusele (EMÜ) nr 2081/92.

KOKKUVÕTE

NÕUKOGU MÄÄRUS (EMÜ ) NR 2081/92

“LIMONE FEMMINELLO DEL GARGANO”

EÜ nr.: IT/00297/10.06.2003

KPN ( ) KGT ( X )

Käesolev kokkuvõte on koostatud teavitamise eesmärgil. Kõikide üksikasjade suhtes palutakse eelkõige asjaomaste kaitstud päritolunimetuste või kaitstud geograafilise tähisega hõlmatud toodete tootjatel tutvuda kas siseriiklikul tasandil või Euroopa Komisjonist (1) kättesaadava tehnospetsifikaadi täieliku variandiga.

1. Liikmesriigi pädev asutus:

Nimetus: Ministero delle Politiche Agricole e Forestali Aadress: Via XX Settembre, 20 — I-00187 Roma Tel: (39-6) 481 99 68 Faks: (39-6) 42 01 31 26 E-post: qtc3@politicheagricole.it

2. Taotleja:

2.1 Nimetus: Consorzio di tutela e valorizzazione “Gargano Agrumi”

2.2 Aadress:

Via Salita della Bella — I-71018 Vico del Gargano (FG) Tel: (39-884) 96 62 29 Faks: (39-884) 96 63 99

2.3 Liikmed: tootja/töötleja (x) muu ( )

3. Toote liik:

rühm 1.6. — värsked puu- ja köögiviljad.

4. Tehnospetsifikaat:

(artikli 4 lõikes 2 sätestatud nõuete kokkuvõte)

4.1 Nimetus: “Limone Femminello del Gargano”

4.2 Kirjeldus: Liiki “Citrus limonium” kuuluvad värsked puuviljad sordist “Femminello comune”, mille pehmekoorelisi vilju nimetatakse ka lustrino (Citrus limonium tenue R.) ja pikergusi vilju fusillo (Citrus limonium oblungum R.).

“Limone Femminello del Gargano” peamised omadused on järgmised:

pehmekooreline sidrun (lustrino):

ümarakujuline;

helekollast värvi eriliselt sile ja väga õhuke koor;

läbimõõt keskelt vähemalt 50 mm;

kaal vähemalt 80 g;

koore kollane osa on rikas eeterlike õlide poolest ning väga tugeva lõhnaga;

vili koosneb 8–11 sektorist;

viljaliha ja mahl on sidrunkollased ning väheste seemnetega, mahl moodustab 35 % vilja kaalust ning selle happesuse tase on vähemalt 3,5 % 100 ml kohta.

Pikergune sidrun (fusillo)

elliptiline kuju;

koor on keskmise paksusega, enam-vähem sile ja intensiivset sidrunkollast värvi;

läbimõõt keskelt vähemalt 60 mm;

kaal vähemalt 100 g;

koore kollane osa on rikas eeterlike õlide poolest ning väga tugeva lõhnaga;

vili koosneb 8–11 sektorist;

viljaliha ja mahl on sidrunkollased, mahl moodustab 30 % vilja kaalust ning selle happesuse tase on vähemalt 3,5 % 100 ml kohta.

4.3 Geograafiline piirkond: Tootmise ja pakendamise geograafiline piirkond asub Apuulia maakonna Foggia provintsis ning hõlmab Vico del Gargano, Ischitella ja Rodi Garganico omavalitsuste territooriume, täpsemalt rannikuala Gargano mägise poolsaare põhjaosast piki Vico del Gargano't ja Rodi Garganico't kuni Ischitella'ni.

4.4 Päritolutõend: Kõikide tootmisprotsessi etappide üle tuleb teostada järelevalvet. Toote jälgitavus tagatakse tootjate ja pakendajate kandmisega kontrolliasutuse erinimekirjadesse.

Toote jälgitavus ja päritolutõend on tagatud ka iga sidrunipuusalu kandmisega kontrolliasutuse peetavasse ja ajakohastatavasse asjakohasesse registrisse, milles on märgitud üksikasjad sidrunipuusalu ja kontrolliasutusele esitatud toodanguhulga kohta. Kõikide asjaomastes nimekirjades loetletud isikute, nii füüsiliste kui juriidiliste, tegevust reguleerib kontrolliasutus, nagu on sätestatud tehnospetsifikaadis ja asjaomases kontrollikavas.

4.5. Tootmismeetod: Tehnospetsifikaadis on ette nähtud, et sidrunipuusalu rajamisel peab olema arvestatud tootmispiirkonnale iseloomulike orograafiliste ja pedoloogiliste näitajatega: järsu kaldega nõlvadele ehitatakse kivimüüride ja muldvallide abil terrassid. Vajaduse korral tagatakse kaitse külmade tuulte eest iilekstammest (kohalik materjal), roost või võrgust tehtud tuulekaitseribade abil.

Tavapäraselt kasutatav pookealus on eranditult melangolo (citrus mearda), mis on sellisena kinnitatud kohaldatavates õigusnormides.

Sidrunipuu võra moodustab kaks peamist oksa ja kaks kõrvaloksa, mis võimaldavad lehestikul kasvada ringjalt ümber neljakandilise raamistiku; sellisel viisil moodustunud lameda poolkera kujuline lehestik, ehk nn sissevarisenud kuppel (cupola squarciata) parandab õhutamist ja saagikoristust.

Salud on istutatud traditsioonilise mustri järgi, viiekaupa ristamisi, tihedusega 250 kuni 400 puud hektari kohta.

Sidrunipuid kastetakse ajavahemikus maist oktoobrini.

Sidrunitoodang ei tohi ületada 35 tonni hektari kohta.

Saaki koristatakse käsitsi (kääride abil) läbi aasta nii pikal ajavahemikul, kui pinnase ja kliimatingimused ning sidrunisalude eriomadused tagavad puude saagikandmise. Viljade valmimine kunstlikul teel on keelatud.

Et tagada toote jälgitavus ja kontroll ning hoida ära toote kvaliteedinäitajate halvenemine, võib kaitstud geograafilise tähisega sidruni “Limone Femminello del Gargano” pakkimine toimuda ainult päritolupiirkonnas vastavalt punktile 4.3.

4.6 Seos piirkonnaga: Tänu soodsatele keskkonnatingimustele — rannikuala pinnase ja kliima ning Gargano poolsaare vahemerelisele väheniiskele kliima poolt tekitatud mikrokeskkonnale — ja kohalike talupoegade aastatepikkusele traditsioonilisele kogemusele on aegade jooksul aretatud välja selliste omadustega sidrunid, mis on olnud nõutud toode ka välisturgudel juba antiikajast alates. “Limone Femminello del Gargano” on hinnatud oma eheduse ja eelkõige oma erilise aroomi tõttu ning kaitstud geograafiline tähis tõstab ta esile Itaalia muudes piirkondades kasvatatud sidrunite hulgast.

Gargano tsitrusekultuur on veel säilinud traditsioonilise põllumajanduse vorm, mis põhineb käsitsi tehtaval tööl ja kus sidrunikasvataja ise on veel peamisel kohal. Aegade jooksul on Gargano sidrunikasvatuse traditsioonid jätnud meile põlvkonniti edasiantava põllumajanduskogemuste pärandi.

Juba aastal 1884 rajati kaubandussidemed Põhja-Ameerikaga, millega hõlmati ka suur osa tsitruseliste toodangust. Esimesed sidrunit “Limone Femminello del Gargano” käsitlevad ajaloolised dokumendid pärinevad aastast 1000; kuid kõige vanemad andmed piirkonna toodangu kohta on kirja pandud aastal 1811 Napoli kuningriigi statistikas, mille järgi 60 % toodangust oli ette nähtud ekspordiks.

4.7 Kontrolliasutus: Kontrolliasutus on määratud riigiasutus.

4.8 Märgistus: “Limone Femminello del Gargano” peab olema turule viidud taimse päritoluga materjalist (puu või papp) valmistatud jäigas kinnises pakendis, mahuga 1-25 kg. Pakend peab tagama, et vähemalt 80 % pakitud või pakkimata viljadest kannab tähist “I.G.P. Limone Femminello del Gargano” Sidrunite lahtisel turustamisel tuleb viljad varustada nimetatud tähisega.

Pakendile peavad olema kantud järgmised andmed:

“Limone Femminello del Gargano”, millele järgneb tõenäoliselt kaubanimi “lustrino” või “fusillo”, logo, kaitstud geograafiline tähis täisnimena, andmed tootja, pakkimisettevõtte, jaemüüja ja algse netokaalu kohta.

Tooted, mille valmistamise puhul on kasutatud kaitstud geograafilise tähisega hõlmatud toodet. Sidruni “Limone Femminello del Gargano” töötlemisel ja ümbertöötlemisel saadud tooteid võib tuua turule pakendis, mis kannab nimetatud tähist, kuid mitte ühenduse logo, kui:

asjaomase toote põhikomponendiks on kaitstud päritolunimetusega sidrun “Limone Femminello del Gargano”;

kaitstud päritolunimetusega toote kasutajad on saanud loa intellektuaalomandi õiguse valdajatelt, kes on õigused omandanud kaitstud geograafilise tähise registreerimisega ja kes kuuluvad põllumajandus- ja metsandusministeeriumi poolt tunnustatud kaitstud geograafilise tähise kaitsmiseks loodud ühendusse. Nimetatud ühendus kannab kasutajad ühtlasi kohastesse registritesse ja teostab järelevalvet kaitstud päritolunimetuse nõuetekohase kasutamise üle. Tunnustatud ühenduse puudumisel täidab eespool kirjeldatud ülesandeid põllumajandus ja metsandusministeerium kui määruse (EMÜ) nr 2081/92 rakendamise eest vastutav riigiasutus.

Logol on kujutatud kaks stiliseeritud sidrunit koos lehtedega oksaga ellipsikujulise krooni sees, millel on tekst “Limone Femminello del Gargano”.

Logol kujutatud sidrunid ja tekst “Limone Femminello del Gargano” on valkjaskollased ja lehtedega oks on roheline.

4.9 Siseriiklikud nõuded: —

(1) Euroopa Komisjon - põllumajanduse peadirektoraat - põllumajandustoodete kvaliteedipoliitika osakond - B-1049 Brüssel.